作者:杜甫
標題:將適吳楚，留別章使君留後，兼幕府諸公，得柳字
內容:我來入蜀門，歲月亦已久。豈惟長兒童，自覺成老醜。常恐性坦率，失身為杯酒。近辭痛飲徒，折節萬夫後。昔如縱壑魚，今如喪家狗。既無遊方戀，行止複何有。相逢半新故，取別隨薄厚。不意青草湖，扁舟落吾手。眷眷章梓州，開筵俯高柳。樓前出騎馬，帳下羅賓友。健兒簸紅旗，此樂或難朽。日車隱昆侖，鳥雀噪戶牖。波濤未足畏，三峽徒雷吼。所憂盜賊多，重見衣冠走。中原訊息斷，黃屋今安否。終作適荊蠻，安排用莊叟。隨雲拜東皇，掛席上南鬥。有使即寄書，無使長回首。